Starfsemi er aftur hafin á meðferðarheimilinu á Laugalandi í Eyjafirði, rúmu ári eftir að því var lokað. Forstjóri Barna- og fjölskyldustofu, sem rekur heimilið, segir að aukin áhersla verði lögð á áfallameðferð.
Á Laugalandi í Eyjafjarðarsveit var um árabil einkarekið meðferðarheimili fyrir stúlkur samkvæmt rekstrarsamningi við ríkið. Í janúar á síðasta ári sagði þáverandi rekstraraðili upp samningi og var heimilinu lokað. Skjólstæðingar og almenningur mótmæltu lokuninni og náðu þau mótmæli inn á Alþingi. Logi Einarsson, formaður Samfylkingarinnar, sagði í ræðu á Alþingi að óboðlegt væri loka heimilinu án þess að annað tæki við. Morgunblaðið greindi frá því í morgun að heimilið hefði hafið starfsemi á ný. Barna- og fjölskyldustofa sér um reksturinn og Ólöf Ásta Farestveit er forstjóri hennar.
Það sem við töldum mjög mikilvægt að gera er að ríkið eða Barna- og fjölskyldustofa muni reka þetta meðferðarheimili til að tryggja að farið sé eftir öllum faglegum gildum og að það séu notaðar gagnrýnar aðferðir. Annað sem við þurfum líka að fókusera á er að við þurfum að setja meiri vinnu í áfallameðferð því að það segir sig sjálft að börn eða stúlkur og kynsegin sem eru í neyslu eru oft með stóra og mikla áfallasögu líka. Jafnvel þó þau séu ung að árum.
Þegar hafa þrjár stúlkur verið innritaðar á heimilið sem verður opnað formlega í næstu viku.
Ég held að það séu komnir 10 eða 12 starfsmenn nú þegar en við þurfum fleiri. Það er áætlað að þarna verði svona fjórar til fimm stúlur hverju sinni og við teljum það vera mjög góðan fjölda ril að vinna markvist með.